# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Cynllun Sŵn a Seinwedd i Gymru 2023-2028 – ein strategaeth genedlaethol ar seinweddau** |
| **DYDDIAD** | **04 Rhagfyr 2023** |
| **GAN** | **Julie James AS, Y Gweinidog Newid Hinsawdd** |

Un o amcanion ein Rhaglen Lywodraethu yw gwneud ein dinasoedd, ein trefi a’n pentrefi yn lleoedd gwell fyth i fyw a gweithio ynddynt. Mae Llywodraeth Cymru yn cydnabod yr effeithiau cadarnhaol a negyddol y gall synau eu cael ar iechyd a lles pobl. Dylem boeni nid yn unig am sŵn diangen, ond hefyd am y synau y mae pobl am eu clywed.

Ni yw'r wlad gyntaf yn y DU i gynnwys seinweddau nid yn unig mewn polisi cenedlaethol ond hefyd mewn deddfwriaeth sylfaenol erbyn hyn, drwy ein [Bil yr Amgylchedd (Ansawdd Aer a Seinweddau) (Cymru).](https://busnes.senedd.cymru/mgIssueHistoryHome.aspx?IId=40984) Wrth gyflwyno Gwobr John Connell Soundscape eleni i Lywodraeth Cymru, dywedodd Noise Abatement Society y DU fod proses y Bil wedi arwain at well ddealltwriaeth o seinwedd o fewn y Llywodraeth, yn rhoi seinwedd ar sail statudol am y tro cyntaf yn y DU ac yn fyd-eang, ac yn gosod disgwyliad ar gyfer datblygu seiliedig ar dystiolaeth, tryloyw a chynhwysol o arferion seinwedd cymhwysol yn y dyfodol. Cymeradwyodd Aelodau'r Senedd y Bil ar gam 4, gan gwblhau y broses graffu a'i daith drwy'r Senedd.

Heddiw, rwy'n cyhoeddi ein [Cynllun Sŵn a Seinwedd](https://www.llyw.cymru/cynllun-swn-a-seinwedd-i-gymru-2023-i-2028) ar gyfer y cyfnod o bum mlynedd rhwng 2023 a 2028. Mae'n disodli'r Cynllun Gweithredu Sŵn a Seinwedd 2018-2023 blaenorol (NSAP), a dyma fydd ein strategaeth genedlaethol statudol gyntaf ar seinweddau a gyhoeddwyd yn unol â Rhan 2 o [Fil yr Amgylchedd (Ansawdd Aer a Seinweddau) (Cymru)](https://busnes.senedd.cymru/mgIssueHistoryHome.aspx?IId=40984).

Mae'r Cynllun yn cadw ac yn mireinio negeseuon craidd yr NSAP, sy'n cynnwys:

* ein huchelgais am seinweddau priodol;
* ein hymrwymiad i ymgorffori'r pum ffordd o weithio yn Neddf Llesiant Cenedlaethau'r Dyfodol (Cymru) 2015 i bolisi sŵn a seinwedd; a
* ein hymrwymiad i gydgysylltu camau gweithredu ynghylch sŵn ac ansawdd aer ble bynnag y bydd hynny'n gwneud synnwyr.

Mae hefyd yn nodi'r hyn rydym wedi'i gyflawni dros y pum mlynedd diwethaf, megis gwaith lliniaru sŵn a gwblhawyd ar y rhwydwaith cefnffyrdd. Mae hefyd yn tynnu sylw at ddatblygiadau mewn polisi a chanllawiau cynllunio. Yn arbennig, mae hyn yn cynnwys ein gwaith tuag at gyhoeddi a gweithredu [Nodyn Cyngor Technegol newydd (TAN 11)](https://www.llyw.cymru/canllawiau-cynllunio-diwygiedig-mewn-perthynas-ag-ansawdd-aer-swn-seinwedd) a chanllawiau dylunio seinwedd cysylltiedig.

Mae'r Cynllun yn tynnu sylw at ein [mapiau](https://mapdata.llyw.cymru/layergroups/geonode%3AEnvironmental_Noise_Mapping_2022) sŵn diweddaraf a'n canlyniadau o'r cwestiynau sŵn a ofynnwyd yn [Arolwg Cenedlaethol Cymru](https://www.llyw.cymru/arolwg-cenedlaethol-cymru) 2021-22. Mae’r Cynllun drafft yn ymdrin â phynciau newydd sydd wedi dod i’r amlwg yn ystod y pum mlynedd diwethaf, megis materion yn ymwneud â gweithio o bell, amrywiaeth glywedol, pympiau gwres ffynhonnell aer, newidiadau i derfynau cyflymder, a thân gwyllt.

Yn dilyn yr ymgynghoriad 14 wythnos ar y Cynllun drafft a gynhaliwyd gennym dros yr haf, mae testun ychwanegol wedi'i fewnosod sy'n ymdrin â materion fel digwyddiadau awyr agored, cŵn yn cyfarth a thirweddau gwarchodedig tawel. Rydym hefyd wedi dweud y byddwn:

* yn cynnwys negeseuon sŵn yn y gweithgareddau codi ymwybyddiaeth llygredd aer y byddwn yn eu cynnal o dan Fil yr Amgylchedd (Ansawdd Aer a Seinweddau) (Cymru);
* hyrwyddo gorosod mapiau sŵn gyda data gofodol ar lygredd aer, iechyd ac amddifadedd wrth i ni wella ein trefn rheoli ansawdd aer lleol; a
* gweithio gyda phartneriaid allanol i ddatblygu hyfforddiant proffesiynol i ymarferwyr ar asesu a dylunio seinwedd

Gellir dod o hyd i grynodeb o ymatebion i'r ymgynghoriad ac ymateb llawn Llywodraeth Cymru i'r ymgynghoriad ar [wefan Llywodraeth Cymru](https://www.llyw.cymru/cynllun-swn-seinwedd-i-gymru-2023-i-2028).

Mae Cynllun Sŵn a Seinwedd 2023-2028 a'r mapiau sŵn diweddaraf a gyhoeddwyd ar MapDataCymru ac a ddangosir yn Atodiad A y Cynllun i'w hystyried ar gyfer eu mabwysiadu yn ffurfiol at ddibenion Rhan 6 Rheoliadau Sŵn Amgylcheddol (Cymru) 2006 a Rheoliadau Deddf Llesiant Cenedlaethau'r Dyfodol (Cymru) 2015 (Asesiadau Llesiant Lleol) 2017.

<https://www.llyw.cymru/cynllun-swn-a-seinwedd-i-gymru-2023-i-2028>

Dolen Allanol: [Noise Abatement Society](https://noiseabatementsociety.org/campaigns/john-connell-awards/)